Naxlaga hujum
Naxlaga bosqin (arabcha: سرِيَّة نَخْلَة) Islom paygʻambari Muhammadning sahobalari tomonidan rejalashtirilmasdan turib amalga oshirilgan bosqin boʻlib, makkaliklarga qarshi birinchi muvaffaqiyatli yurish hisoblanadi. Ushbu yurish hozirgi Saudiya Arabistonining Hijoz mintaqasidagi Naxla shahriga qarata amalga oshirilgan. Hijriy 2-yilning Rajab oyida (milodiy 623-yil oktyabr) sodir etilgan. Yurishga Abdulloh ibn Jahsh al-Asadiy boshchilik qilgan. Muhammad 12 nafar muhojirlarni 6 ta tuyada Naxlaga joʻnatgan. Musulmonlar Naxla bosqinidan juda koʻp boyliklarni oʻzlariga oʻlja sifatida olib, Madinaga Muhammadning huzuriga olib kelishgan Biroq bosqin qon toʻkish taqiqlangan muqaddas oyda sodir boʻlganligi sababli shahar aholisi bundan qattiq gʻazablangan. Muhammad esa musulmonlarga Qurayshga qarshi hujum qilishni buyurmaganini, uning izdoshlari tomonidan katta xato sodir etilganini aytib, ushbu voqeaga oid oyat nozil boʻlgunga qadar oʻljaning beshdan bir qismini olishdan bosh tortgan.